Slavín (Bratislava)

náhľad|Oblasť Slavín

**Slavín** je Bratislavský pamätník sovietskych vojakov padlých počas druhej svetovej vojny na území západného Slovenska. Spolu s cintorínom padlých v prvej svetovej vojne v Petržalke predstavujú jediné dva vojenské cintoríny v Bratislave.

Pamätník bol postavený v rokoch 1957 – 1960 a slávnostne ho odhalili pri príležitosti 15. výročia oslobodenia mesta Sovietskou armádou 4. apríla 1960. Autorom výtvarného riešenia pamätníka je slovenský sochár a architekt Ján Svetlík. V roku 1962 bol Slavín vyhlásený za národnú kultúrnu pamiatku. V šiestich masových a v 317 individuálnych hroboch je tu pochovaných 6&nbsp;845 vojakov Červenej armády, ktorí padli pri dobývaní mesta počas bojov druhej svetovej vojny v apríli 1945. 

Kvôli stavbe Slavína bola zbúraná veža kostola Panny Márie Snežnej, aby nezavadzala vo výhľade. Aj Alexander Trizuljak, autor sochy sovietskeho vojaka na vrchole pamätníka, proti odstráneniu veže protestoval, avšak bezúspešne. Oficiálne bola demontáž veže zdôvodnená jej zlým stavom a záchranou kostola. Pôvodne sa predpokladalo zníženie veže o polovicu, napokon bola zbúraná celá.

## Poloha
Slavín sa nachádza na predhorí Malých Karpát a je jednou z turistických atrakcií Bratislavy. Je vyhľadávaným miestom najmä pre svoju polohu, z jeho terás je prekrásny výhľad na celú Bratislavu.

Z troch kôl súťaže na bratislavský Slavín vyšiel víťazne návrh Jána Svetlíka (v spolupráci s kolektívom výtvarníkov Tibor Bártfay, Jozef Kostka, Rudolf Pribiš, Ján Kulich, Ladislav Snopek, Alexander Trizuljak, Juraj Kren a Dezider Castiglione).
 
Celá koncepcia rešpektuje už vtedy existujúce hroby padlých vojakov. Nástup k areálu s dominantou pamätníka tvorí monumentálne schodisko, pričom základná kompozičná os je vygradovaná cez komplex priestorov, z ktorých každý je obohatený o sochársku výzdobu. Sochárske dotvorenie prostredia umocňuje vnemový účinok až po samotný obelisk pamätníka. Vedľajšia kompozičná os je orientovaná na otvorený panoramatický pohľad na Bratislavu.

## Monument
Centrálnu časť pamätníka tvorí obradná miestnosť, ktorej súčasťou je aj 39,5 metrov vysoký monument v tvare obelisku. Na jeho vrchole sa nachádza 7-metrová socha sovietskeho vojaka vztyčujúceho vlajku od slovenského sochára Alexandra Trizuljaka. 

Vstupné kazetové dvere do obradnej siene vykladanej mramorom z vonkajšej strany zdobí bronzový reliéfny súbor R. Pribiša pripomínajúci vojnové útrapy druhej svetovej vojny. Na stenách obradnej miestnosti sú v mramore vyvedené mená slovenských miest a dátum ich oslobodenia Červenou armádou, ako aj epitaf:
: *Ty, ktorý vchádzaš sem odožen bôľ a súcit*
: *nech kropky tvojich sĺz nezvonia o mohyly*
: *za hrdosť človeka za život ľudstva súci*
: *za tvoju jasnú tvár my smrť sme podstúpili*

## Areál
V areáli pamätníka sa nachádzajú ďalšie sochárske diela od mnohých slovenských sochárov 20. storočia, Ladislava Snopeka, Tibora Bártfaya, Jána Kulicha, Jozefa Kostku a Jána Svetlíka.

V areáli sa nachádza súsošie *Po boji* od Jána Kulicha, súsošie *Nad hrobom spolubojovníka* od Tibora Bártfaya, *Súsošie vďaky* od Jozefa Kostku a pri vstupe do areálu je reliéf *Prísaha na bojovú zástavu* od Ladislava Snopka. Slavín je miestom, ktorému sa počas návštevy v socialistickom Československu musela prísť pokloniť každá zahraničná delegácia. V súčasnosti je navštevovaný, často aj neoficiálne, najmä zahraničnými štátnikmi z krajín, ktoré boli súčasťou bývalého Sovietskeho zväzu.

## Významné udalosti
* V roku 2005 Slavín navštívil ruský prezident Vladimír Putin pri príležitosti svojej návštevy Slovenska v rámci stretnutia s Georgeom Bushom.
* 4. apríla, v deň výročia oslobodenia Bratislavy, sa na tomto mieste vzdáva pocta padlým sovietskym vojakom. Tradične sa na pamätnej ceremónii zúčastňuje aj prezident SR.

## Slavín dnes
Vo všetkých šiestich sektoroch masových hrobov vznikajú deformácie terénu. Zemina v hroboch na Slavíne zvetráva. Pokles však nie je nebezpečný, ide skôr o estetickú záležitosť. Statik upozornil na fakt, že situácia v podzemí by mohla ohroziť bezpečnosť celého pylóna. Z týchto dôvodov podzemie pamätníka zrekonštruovali.

## Dopravné spojenie

## Ďalšie fotografie

 Bratislava, Staré Mesto, Slavín, socha rudoarmějce.jpg|Detail vojaka na Slavíne
 Slavín Bratislava 2.JPG|Výhľad na Bratislavu
 Slavín Bratislava 3.JPG|Výhľad na Bratislavu
 Slavín Bratislava 4.JPG|Výhľad na Bratislavu
 Slavín Bratislava 6.JPG|Vchod do areálu z ulice *Na Slavíne / Mišíkova*.
 Slavín Bratislava 5.JPG|Vchod do areálu z ulice *Stará vinárska* a od zastávky trolejbusov *Búdková*.
 Slavín Bratislava 1.JPG|Upozornenie pre návštevníkov v 3 jazykoch.
 Slavin graves.jpg|Kvety na hroboch sovietskych vojakov, 4. apríl
 Slavín, Bratislava.JPG|Pamätník Slavín 2012
 Bratislava, Staré Mesto, Slavín, reliéf se sovětskými vojáky.jpg|Reliéf so sovietskymi vojakmi
 Slavin 3 wiki.jpg|Pohľad na pamätník


## Referencie

## Iné projekty

## Externé odkazy

* Článok o Slavíne s fotogalériou na Sme.sk
* Facebook

## Zdroj
* 
* 
* 

Kategória:Stavby v Bratislave
Kategória:Cintoríny v Bratislave
Kategória:Vojenské cintoríny
Kategória:Národné kultúrne pamiatky na Slovensku pred rokom 2002
Kategória:Pamätníky na Slovensku
Kategória:Pamätníky druhej svetovej vojny
Kategória:Kultúrne pamiatky v Bratislave
Kategória:Turistická značkovaná trasa číslo 0701
Kategória:Staré Mesto (Bratislava)
Kategória:Bronzové sochy
Kategória:Architektúra z 1960